b'\n_START_ARTICLE_\nDe\xc8\x99ertul Kalahari\n_START_PARAGRAPH_\nKalahari (Kgalagadi) este un de\xc8\x99ert alc\xc4\x83tuit \xc3\xaen mare parte din nisip ro\xc8\x99u, cu o granula\xc8\x9bie fin\xc4\x83. Se \xc3\xaentinde din partea nordic\xc4\x83 a Provinciei Cap din Africa de Sud, Namibia \xc8\x99i Botswana p\xc3\xa2n\xc4\x83 \xc3\xaen Angola \xc8\x99i Zambia pe un teritoriu de peste 1,2 milioane km\xe2\x82\x82. O mare parte a de\xc8\x99ertului este rezerva\xc8\x9bie natural\xc4\x83 ca de exemplu renumita delt\xc4\x83 a fluviului Okawango care este de fapt o v\xc4\x83rsare a apei fluviului \xc3\xaen \xc3\xaentregime \xc3\xaentr-o mare de nisip. La sf\xc3\xa2r\xc8\x99itul anului 1990 s-a terminat \xc8\x99oseaua ce traverseaz\xc4\x83 de\xc8\x99ertul \xc8\x99i leag\xc4\x83 Oceanul Indian cu Oceanul Atlantic, f\xc4\x83c\xc3\xa2nd o leg\xc4\x83tur\xc4\x83 comercial\xc4\x83 important\xc4\x83 \xc3\xaentre Namibia \xc8\x99i Mozambic.\n_START_SECTION_\nGeografie\n_START_PARAGRAPH_\nDin punct de vedere geografic de\xc8\x99ertul se \xc3\xaentinde mai departe la nord ating\xc3\xa2nd Ciadul \xc8\x99i De\xc8\x99ertul Sahara. Partea cea mai \xc3\xaentins\xc4\x83 a de\xc8\x99ertului se afl\xc4\x83 \xc3\xaen Botswana (Kalahari), partea central\xc4\x83 \xc3\xaentinz\xc3\xa2ndu-se spre vest \xc3\xaen Namibia. Partea central\xc4\x83 a de\xc8\x99ertului const\xc4\x83 dintr-un bazin uria\xc8\x99. Prin procesul de eroziune s-au format gresii \xc8\x99i dune de nisip. Aici s-au descoperit straturi geologice din timpuri geologice str\xc4\x83vechi, m\xc4\x83rturii ale schimb\xc4\x83rilor climatice ale regiunii. Ini\xc8\x9bial aici a existat o clim\xc4\x83 cald\xc4\x83, umed\xc4\x83. Prin plantarea unor plante rezistente la secet\xc4\x83 s-a reu\xc8\x99it \xc3\xaen parte fixarea dunelor de nisip.\n_START_SECTION_\nFlora \xc8\x99i fauna\n_START_PARAGRAPH_\nDelta fluviului Okawango este o zon\xc4\x83 atipic\xc4\x83 a de\xc8\x99ertului, fiind foarte bogat\xc4\x83 \xc3\xaen flor\xc4\x83 \xc8\x99i faun\xc4\x83, ce difer\xc4\x83 de la anotimp la anotimp prin nivelul apei din regiune. Aici se adap\xc4\x83 turme uria\xc8\x99e de animale ce provin din partea sudic\xc4\x83 a Africii. Din aceast\xc4\x83 cauz\xc4\x83 regiunea a fost declarat\xc4\x83 de UNESCO monument al naturii. Printr-un turism limitat la un Safari scump \xc8\x99i luxurios, regimul din Botswana reu\xc8\x99e\xc8\x99te s\xc4\x83 finan\xc8\x9beze parcul natural, \xc3\xaempiedic\xc3\xa2nd \xc3\xaen schimb turismul \xc3\xaen mas\xc4\x83. Cea mai mare parte a de\xc8\x99ertului este \xc3\xaens\xc4\x83 alc\xc4\x83tuit\xc4\x83 din dune de nisip. Aici cresc specii de salc\xc3\xa2m care, prin r\xc4\x83d\xc4\x83cinile ad\xc3\xa2nci, ating straturile de ap\xc4\x83 din profunzime. Tot aici mai cresc \xc8\x99i ierburi rezistente la clima arid\xc4\x83, cu o perioad\xc4\x83 de vegeta\xc8\x9bie scurt\xc4\x83, specifice pustiului.\n_START_SECTION_\nA\xc8\x99ez\xc4\x83ri omene\xc8\x99ti\n_START_PARAGRAPH_\nPopula\xc8\x9bia tipic\xc4\x83 din Kalahari este format\xc4\x83 din locuitori de statur\xc4\x83 mic\xc4\x83 din neamul San \xc8\x99i Damara. Datorit\xc4\x83 mi\xc8\x99c\xc4\x83rilor migratorii ale popoarelor din Africa, mai t\xc3\xa2rziu au ap\xc4\x83rut aici \xc8\x99i negri din neamul Bantu, care au dus r\xc4\x83zboaie, nimicind \xc8\x99i prigonind o mare parte din popula\xc8\x9bia San. La r\xc3\xa2ndul lor, popula\xc8\x9biile Bantu sunt \xc3\xaempinse de coloni\xc8\x99tii europeni \xc3\xaen regiunile mai aride ale de\xc8\x99ertului. \xc3\x8en prezent, regimul din Botswana ia m\xc4\x83suri de protejare \xc8\x99i sprijinire a popula\xc8\x9biei San, dup\xc4\x83 tentative e\xc8\x99uate de mutare a acestei popula\xc8\x9bii._NEWLINE_Popula\xc8\x9bia nomad\xc4\x83 de v\xc3\xa2n\xc4\x83tori \xc8\x99i culeg\xc4\x83tori San (sau bo\xc8\x99imanii) tr\xc4\x83ia odat\xc4\x83 \xc3\xaen \xc3\xaentreaga regiune sudic\xc4\x83 a Africii, dar influen\xc8\x9bele externe i-au restr\xc3\xa2ns teritoriul la actualul Kalahari, ultimul s\xc4\x83u refugiu. Ast\xc4\x83zi mai exist\xc4\x83 aproximativ 55000, iar dintre ei abia 2000 mai tr\xc4\x83iesc exclusiv din v\xc3\xa2n\xc4\x83toare \xc8\x99i culegerea de plante. Bo\xc8\x99imanii sunt, probabil, cei mai devota\xc8\x9bi ecologi\xc8\x99ti de pe Terra; ei cred c\xc4\x83, dac\xc4\x83 nu trateaz\xc4\x83 natura cu respect, risc\xc4\x83 s\xc4\x83 st\xc3\xa2rneasc\xc4\x83 mania Fiin\xc8\x9bei Supreme. De aceea, v\xc3\xa2neaz\xc4\x83 \xc8\x99i culeg exact at\xc3\xa2t c\xc3\xa2t le trebuie pentru a supravie\xc8\x9bui. Cam de \xc3\xaen\xc4\x83l\xc8\x9bimea pigmeilor din Africa Central\xc4\x83, au fese mari, foarte proeminente, \xc8\x99i coapse v\xc3\xa2njoase, care servesc drept "c\xc4\x83mar\xc4\x83 de provizii", aici depozit\xc3\xa2ndu-se hrana consumat\xc4\x83 \xc3\xaen cantit\xc4\x83\xc8\x9bi mari \xc3\xaen perioadele de bel\xc8\x99ug. Femeile \xc8\x99i copiii \xc3\xae\xc8\x99i petrec cea mai mare parte a timpului culeg\xc3\xa2nd plante suculente \xc8\x99i prinz\xc3\xa2nd animale mici, pe care le m\xc3\xa2n\xc3\xa2nc\xc4\x83. Orice copil San cunoa\xc8\x99te \xc8\x99i deosebe\xc8\x99te 200 de plante diferite. B\xc4\x83rba\xc8\x9bii sunt v\xc3\xa2n\xc4\x83tori excelen\xc8\x9bi. V\xc3\xa2rfurile s\xc4\x83ge\xc8\x9bilor pe care le folosesc sunt \xc3\xaenmuiate \xc3\xaentr-o otrav\xc4\x83 preparat\xc4\x83 din pupele unor specii de purici._NEWLINE_O plant\xc4\x83 bine adaptat\xc4\x83la soarele \xc8\x99i la furtunile de nisip din De\xc8\x99ertul Kalahari \xc8\x99i din De\xc8\x99ertul Namibiei este \xe2\x80\x9efelinarul bo\xc8\x99imanilor\xe2\x80\x9d,numit\xc4\x83 a\xc8\x99a deoarece tulpina ei r\xc4\x83\xc8\x99inoas\xc4\x83 este inflamabil\xc4\x83 \xc8\x99i dac\xc4\x83 e aprins\xc4\x83 arde cu flac\xc4\x83r\xc4\x83 vie.Planta nu dep\xc4\x83\xc8\x99e\xc8\x99te 10-12 cm \xc3\xaen\xc4\x83l\xc8\x9bime ,iar tulpina ei groas\xc4\x83 \xc3\xaen\xc8\x9besat\xc4\x83 de spini lungi,florile au forma unor cupe delicate,roz sau purpurii.C\xc3\xa2nd sunt arse ,frunzele uscate ale plantei eman\xc4\x83 un pl\xc4\x83cut miros aromatic,asem\xc4\x83n\xc4\x83tor cu cel de smirn\xc4\x83.\xc3\x8en secolul al xix-lea,o specie de \xe2\x80\x9efelinarul bo\xc8\x99imanilor\xe2\x80\x9d era folosit\xc4\x83 de hotento\xc8\x9bii din Africa de Sud ca remediu \xc3\xaempotriva diareei.'